(ທ່ານນາຍົກລັດຖະມົນຕີ ຫງວຽນຊວນຟຸກ ແລະ
ທ່ານນາຍົກລັດຖະມົນຕີ Robert Fico)
ໂດຍໄດ້ຮັບຄຳເຊີນຂອງທ່ານນາຍົກລັດຖະມົນຕີສສ.ຫວຽດນາມ ຫງວຽນຊວນຟຸກ, ທ່ານນາຍົກສ.ສະໂລວາເກຍ Robert Fico ໄດ້ມາຢ້ຽມຢາມຫວຽດນາມ ຢ່າງເປັນທາງການໃນລະຫວ່າງວັນທີ 16 – 19/07. ຕອນເຊົ້າວັນທີ 18/07, ຢູ່ຫ້ອງວ່າການປະທານປະເທດ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເປັນເຈົ້າພາບພິທີຕ້ອນຮັບທ່ານນາຍົກລັດຖະມົນຕີ Robert Fico ແລະ ຄະນະຜູ້ແທນຂັ້ນສູງສະໂລວາເກຍ ຢ້ຽມຢາມຫວຽດນາມເປັນທາງການຢ່າງສົມກຽດ. ພາຍຫຼັງພິທີຕ້ອນຮັບ, ນາຍົກລັດຖະມົນຕີ 2 ທ່ານໄດ້ນຳໜ້າຄະນະຜູ້ແທນຂັ້ນສູງ 2 ປະເທດດຳເນີນການເຈລະຈາ. ນາຍົກລັດຖະມົນຕີ 2 ທ່ານໄດ້ແຈ້ງໃຫ້ກັນຊາບກ່ຽວກັບສະພາບການຂອງແຕ່ລະປະເທດ, ແລກປ່ຽນກ່ຽວກັບບັນດາມາດຕະການຊຸກຍູ້ການຮ່ວມມື 2 ຝ່າຍ ແລະ ບັນດາບັນຫາພາກພື້ນ ແລະ ສາກົນຢ່າງລະອຽດ ເຊິ່ງຕ່າງຝ່າຍຕ່າງມີຄວາມສົນໃຈ. ການນຳ 2 ທ່ານໄດ້ຕີລາຄາການຮ່ວມມືດ້ານການຄ້າລະຫວ່າງ 2 ປະເທດ. ເພື່ອນຳການຮ່ວມມືດ້ານເສດຖະກິດໃຫ້ຂຶ້ນສູ່ລະດັບສູງໃໝ່, ນາຍົກລັດຖະມົນຕີ 2 ທ່ານໄດ້ຕົກລົງສືບຕໍ່ຍົກສູງປະລິດທິຜົນກົນໄກຄະນະກຳມະການປະສົມກ່ຽວກັບການຮ່ວມມືດ້ານເສດຖະກິດ, ເພີ່ມທະວີວຽກງານສົ່ງເສີມດ້ານການຄ້າ, ການລົງທຶນ ແລະ ສ້າງເງື່ອນໄຂໃຫ້ວິສາຫະກິດເຊື່ອມຕໍ່ຄູ່ຮ່ວມມື, ຊອກຮູ້ຕະຫຼາດຂອງກັນ. 2 ຝ່າຍກໍ່ເຫັນດີຍູ້ແຮງການຮ່ວມມືດ້ານປ້ອງກັນຊາດ, ປ້ອງກັນຄວາມສະຫງົບ, ວັດທະນະທຳ, ການສຶກສາ, ບຳລຸງສ້າງ… ທ່ານນາຍົກລັດຖະມົນຕີ Robert Fico ຢືນຢັນວ່າ, ສະໂລວາເກຍ ສະໜັບສະໜູນການເພີ່ມທະວີການພົວພັນລະຫວ່າງຫວຽດນາມ ແລະ ອີຢູ, ໃຫ້ສັດຕະຍາບັນສັນຍາການຄ້າຫວຽດນາມ - ອີຢູ (EVFTA) ແລະ ຊຸກຍູ້ ອີຢູ ຮັບຮູ້ພື້ນຖານເສດຖະກິດການຕະຫຼາດຢ່າງຄົບຖ້ວນໃຫ້ຫວຽດນາມ ໂດຍໄວ ພ້ອມກັບຈຸດເວລາລົງນາມໃນ EVFTA ຢ່າງເປັນທາງການ. ກ່ຽວກັບບັນຫາທະເລຕາເວັນອອກ, ນາຍົກລັດຖະມົນຕີ 2 ທ່ານໄດ້ເນັ້ນໜັກເຖິງຄວາມຈຳເປັນຕ້ອງແກ້ໄຂບັນດາການຂັດແຍ້ງກັນໂດຍສັນຕິວິທິ, ເໝາະສົມກັບກົດໝາຍສາກົນ, ກົດບັດສະຫະປະຊາຊາດ, ສົນທິສັນຍາຂອງສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982, ປະຕິບັດ ຖະແຫຼງການວ່າດ້ວຍການປະພຶດບັນດາຝ່າຍຢູ່ທະເລຕາເວັນອອກ (DOC) ກ້າວໄປເຖິງສ້າງ ກົດແຫ່ງການປະພຶດຂອງບັນດາຝ່າຍຢູ່ທະເລຕາເວັນອອກ (COC) ຢ່າງຄົບຖ້ວນ, ຖືນີ້ແມ່ນວິທີທີ່ມີປະສິດທິຜົນ ເພື່ອຮັບປະກັນສັນຕິພາບ, ສະຖຽນລະພາບ, ຄວາມໝັ້ນຄົງ, ຄວາມປອດໄພ ແລະ ການເດີນທະເລຢ່າງເສລີ, ການບິນ ແລະ ການແລກປ່ຽນການຄ້າຢູ່ທະເລຕາເວັນອອກ.
ທ່ານນາຍົກລັດຖະມົນຕີ Robert Fico ໄດ້ເຊີນທ່ານນາຍົກລັດຖະມົນຕີ ຫງວຽນຊວນຟຸກ ໄປຢ້ຽມຢາມສະໂລວາເກຍ ຢ່າງເປັນທາງການໃນໄລຍະຈະມາເຖິງ.
ພາຍຫລັງການເຈລະຈາ ແລະ ເປັນສັກຂິພິຍານພິທີລົງນາມໃນເອກະສານການຮ່ວມມືລະຫວ່າງບັນດາກະຊວງ ແລະ ວິສາຫະກິດສອງປະເທດ, ນາຍົກລັດຖະມົນຕີທັງສອງທ່ານໄດ້ດຳເນີນການປະຊຸມຂ່າວ. ທ່ານນາຍົກລັດຖະມົນຕີ ຫງວຽນຊວນຟຸກໃຫ້ຮູ້ວ່າ: ການເຈລະຈາຄັ້ງນີ້ ສອງຝ່າຍເປັນເອກະພາບສູງກ່ຽວກັບການຮ່ວມມືດ້ານການຄ້າ, ການລົງທຶນລະຫວ່າງສອງປະເທດ ຫວຽດນາມ ແລະ ສະໂລວາກີ. ທ່ານນາຍົກລັດຖະມົນຕີ ຫງວຽນຊວນຟຸກ ເວົ້າວ່າ:
“ສອງຝ່າຍຊົມເຊີຍບັນດາວິສາຫະກິດ ສະໂລວາກີ ລົງທຶນຢູ່ຫວຽດນາມ ໃນບັນດາຂົງເຂດຊື່ງ ສະໂລວາກີ ມີທ່າແຮງ ແລະ ຫວຽດນາມ ມີຄວາມຕ້ອງການ. ໃນການຢ້ຽມຢາມຄັ້ງນີ້ ໄດ້ມີເອກະສານຫລາຍສະບັບກ່ຽວກັບການຮ່ວມມືລະຫວ່າງສອງປະເທດໄດ້ຮັບການລົງນາມ, ພິເສດ ບັນດາວິສາຫະກິດ ໄດ້ມີບັນດາສັນຍາການຄ້າ, ບົດບັນທຶກຊ່ວຍຈຳທີ່ສຳຄັນຍິ່ງ. ການຢ້ຽມຢາມຂອງທ່ານນາຍົກລັດຖະມົນຕີ ສະໂລວາກີ ໄດ້ສ້າງໂອກາດໃຫມ່ ແລະ ເງື່ອນໄຂລະອຽດເພື່ອໃຫ້ສອງປະເທດຮ່ວມມືຫລາຍດ້ານໃນບັນດາຂົງເຂດໃນໄລຍະຈະມາເຖິງ.”
ທ່ານນາຍົກລັດຖະມົນຕີ ສະໂລວາເກຍ ສະແດງຄວາມປິຕິຊົມຊື່ນເມື່ອເຫັນວ່າ ສອງຝ່າຍໄດ້ເປັນເອກະພາບຈັດຕັ້ງການແລກປ່ຽນລະຫວ່າງການນຳຂັ້ນສູງເປັນປະຈຳ, ແມ່ນກຳລັງຫນູນປະກອບສ່ວນຊຸກຍູ້ການພົວພັນຮ່ວມມືມິດຕະພາບລະຫວ່າງສອງປະເທດຂຶ້ນສູ່ລະດັບສູງໃຫມ່.
(ແຫຼ່ງຄັດຈາກ VOV)